Engero.
30.
Ebibono bya Aguli omusaani wa Yake owʼe Maasa ebi galomera Yisiyeeli ni Wukali ati: 
Ndi muŋubeebe bugali ohusinga abaatu bosibosi, mbulaamo habuutu era sitegeera. 
Simbangaho mugesi era ŋaŋuma ehi manyire ebiŋamba hu Hatonda. 
Njʼani owatiinaho mwigulu nindi gagobola? Njʼani owahumbaaniaho embeŋo mu ngalo jije? Njʼani afumbirangaho amaaji mu lugoye lulwe gasigalamo? Njʼani owataŋo esalo hu hyalo? Esiina lirye njʼani era omusaani wuwe njʼani? Ndomere nʼoba nʼomumanyire! 
Hiisi ehi Hatonda aloma hituufu era Hatonda oyo njʼengabo yʼabo abeŋogoma mu ye. 
Someedanga hu bibono bibye, nʼoja huhihola aja huhwaniha alage abaatu ngʼolu oli mudulingi. 
O Hatonda, kusunga wuupe ebiitu bibiri ni kiiri mulamu: 
Njeede taba mudulingi era otandeha huba mugadi bugali oba ohuba omuŋinda aye pe ebyo ebiikena. 
Hiri hiityo olwohuba singa mba muŋinda ohubitiirira sobola ohuhwegana naloma ti, “Ko Musengwa njʼani?” Oba naaba mugadi bugali nahanda niiba nʼohwiba naswasa Hatonda wange. 
Sogeyanga mwidu eyiri musengwawe omwidu oyo aja huhucaawa era osune ebigosi. 
Ŋaliŋo abaatu ababisya bubi abasaawe era sibasiima banyinaawe, 
abo beranga bagwalaafu atenga ko bejuuye bubi wereere, 
abo abebona baati baŋamugulu ohuhira abandi, 
abo abatambisa obuhambwe waawe ohutulugunya abagadi nʼabatesobola basobole ohwesunira ehinabemereseŋo. 
Omuutu owʼomuluulu ali nʼabaana babiri era bombi babalanga baati, “Peeho, peeho.” Ŋaliŋo ebiitu bidatu ebitaŋerwa biri bine ebitaloma biiti, “Ehyo hihena.” 
Era ebiitu ebyo mbebino: amagombe nʼehida hyʼomuhasi omugumba, nʼeroba eritaŋerwa maaji ko nʼomuliro ogutaloma guuti, “Ehyo hihena.” 
Abo abanyooma saawe oba abatala nyinaawe esega jigwene jibalye oba jibomolemo emoni. 
Ŋaliŋo ebiitu bidatu ebinjeŋunjisa bine ebikayire ohutegeera: 
engeri eyi haŋungu agululuhamo mu bbanga, engeri eyi musota gweŋalulira mu gabaale, engeri eyi emeeri yiyererehamo hu nyanja, nʼengeri eyi musinde ahobyamo omuhasi! 
Ebikolwa byʼomuhasi omuhwedi biri biiti, ahena ohulya nga gesabuusa hu munwa aloma ati, “Puma hibi ehi kolire.” 
Ŋaliŋo ebiitu bidatu ebiteetemya ehyalo bine ebi hitasobola hubigumikiriza: 
omwidu ohufuuha habaha nʼomuŋubeebe ohuba ni hiisi ehi genda, 
nʼomuhasi owadiba ohuba mufumbo nʼomuhasi omwidu ohuleetera musengwawe ohunoba. 
Hu hyalo huno huliho nʼebiitu bine ebitootono aye mu magesi sibisoboha. 
Amage gali nʼamaani matootono aye gebiihira emere gerindiisa endobooli. 
Nawangeye hasolo ahali nʼamaani matootono aye hamenya mu mabaale. 
Esige jiŋuma habaha aye jigendera mu nyiriri hyʼamaŋe. 
Ahapunu haatu hatootono era osobola ohuhaŋamba nʼengalo aye ohasaŋaana mu lubiri lwa habaha. 
Ŋaliŋo ebiitu bidatu oba bine ebisangaasa ohubona ni bigenda: 
epologoma yʼamaani ohuhira esolo josijosi era siyitya wayire ndala hu solo jahye, 
engoho edwaya yiri nʼolwerago, embusi epaya ko ni habaha nʼali nʼeŋe lirye ni limweswanigirihiise. 
Nʼoba nʼobaaye muŋubeebe era ni wepaahapaaha oba nʼotegehire ohuhola ehibi ohuŋwa ŋaahani, yegoboleeho. 
Ohusaja amabeere gaŋwamo omuzigo era onahubba esuulu yituluha amafugi nʼobusungu buŋweramo omuutu ohuduhana. 
