Ezabbuli.
99.
Musengwa aŋuga, leha amawanga gateeteme. Gehala ŋagati wʼabakerubbi hu tebe yiye eyʼobuŋugi, leha ehyalo hitengete. 
Musengwa wʼamaani mu Sayuuni, ali ŋamugulu wʼamawanga gosigosi. 
Leha bamujumirye olwʼamaani nʼetiisa yiye era mwawufu. 
Habaha ali nʼobuŋangi, genda ohutehubbira, wataŋo ohusala emisango nʼotehubbira mu bejuhulu ba Yakobbo, wahola ebituufu nʼotehubbira. 
Mugulumize Musengwa Hatonda weefe, muhubbe amafuha mu moni jʼetebe yiye niye mwawufu. 
Musa ni Alooni baali balala hu basengi ba Hatonda, Samwiri gaali mulala hu balanganga esiina lirye. Balanganga Musengwa era gabagobolamo. 
Galoma ni nabo nʼali mu hireri, baŋamba amagambi nʼebiragiro ebi gabaŋa. 
O Musengwa Hatonda weefe, wabagobolamo, walaga oti ndiiwe Hatonda asoniŋa, eyiri Yisirayiri, waali Hatonda asoniŋa, wayire wabaŋamo endabusi olwʼobujeemu waawe. 
Mugulumise Musengwa Hatonda weefe, era mumujumirihisye hu lusozi lulwe olwawufu, olwohuba Musengwa Hatonda weefe mwawufu. 
